המדיניות כנגד היהודים בגרמניה בשנות ה-30

ערב עליית הנאצים לשלטון, בינואר 1933, חיו בגרמניה כ-500 אלף יהודים, שהיוו פחות מאחוז מן האוכלוסייה. רובם הגדירו את עצמם כבני האומה הגרמנית, וראו את יהדותם כמבוססת על דת או על מוצא. המדיניות האנטי-יהודית שהחלה לאחר עליית היטלר לשלטון בגרמניה בינואר 1933, פגעה בכל תחומי החיים היהודיים והביאה לרדיפתם בכל רחבי גרמניה. מדיניות זו כללה תעמולה אנטישמית, הדרה מן המרחב הציבורי וחקיקה שביטלה את מעמדם האזרחי. מהלכים אלו הביאו לפגיעה קשה יותר ויותר ביכולתם להמשיך ולהתפרנס. לקראת סוף שנות ה-30 החריף מצבם עד כדי אלימות המונית קשה ומעצרים המוניים.

המדיניות הנאצית כנגד היהודים התפתחה באופן הדרגתי. החל מעלייתו של היטלר לשלטון ועד לפרוץ מלחמת העולם השנייה בספטמבר 1939 בחנו השלטונות מעת לעת מדיניות זו ושינו אותה בהתאם לתגובותיהם של הציבור הגרמני ושל גורמים בין-לאומיים.

הפעולה האנטי-יהודית הראשונה הייתה חרם כלכלי על בתי העסק היהודיים בגרמניה באחד באפריל 1933, שאורגן על ידי המפלגה הנאצית. הדבר עורר גל של מחאות מחוץ לגרמניה וסדרת התערבויות מצד חוגי ממשלות ואנשי עסקים, יהודים ולא יהודים, במגמה להביא לביטול החרם. יום החרם לא הצליח כמצופה, ואף עורר דאגה בקרב חוגי הכלכלה בנוגע לתוצאות שליליות נוכח האבטלה והשפל בעסקים.

בהמשך החלה חקיקה אנטי-יהודית שהגבילה את חיי היהודים בגרמניה והדירה אותם ממעגלי החברה והכלכלה. כך, לדוגמה, החוק לשיקום שירות המדינה המקצועי שנחקק בשבעה באפריל 1933 ובמסגרתו פוטרו יהודים ממשרות ציבוריות. חקיקה זו הגיעה לשיאה עם חקיקת ''חוקי נירנברג'' בספטמבר 1935, חוקים שהביאו לשלילת אזרחותם של היהודים.

נוסף על החקיקה, התגברה בשנים אלו האנטישמיות העממית כלפי היהודים ויחד איתה נטייתם של אזרחים גרמנים להתנכל לשכניהם היהודים.

כל אלו הביאו להתארגנות מחדש של ארגונים יהודיים כדוגמת "הנציגות הארצית של יהודי גרמניה" ו"עליית הנוער". הם הפעילו מנגנוני רווחה וסיוע כלכלי ורפואי, העניקו ייעוץ מקצועי וארגנו פעילויות חינוכיות ותרבותיות. לצד זאת, בחרו חלק מיהודי גרמניה להגר, וכבר בשנה הראשונה לשלטון הנאצים עזבו את גרמניה כ-37 אלף יהודים.

רוב הארגונים היהודיים לא ראו את שיאה של הפעילות האנטי-יהודית בשנת 1935 כסימן לכוונת הממשלה לדרבן את היהודים ליציאה מן המדינה. ההנחה הרווחת הייתה שיינתן להם להתקיים בגרמניה כקבוצת מיעוט נפרדת. דוגמה לרגיעה שכזאת ראו בקיומה של אולימפיאדת הקיץ שעמדה להיפתח בגרמניה ב-1936, ובעקבותיה ניתנו הוראות מטעם ממשלת גרמניה לחדול מפעולות לא-רשמיות של פגיעה ביהודים. כך הוסרו תוויות זיהוי שהבדילו בין בתי מסחר אריים ולא-אריים, והורדו שלטים האוסרים על כניסת יהודים למקומות . היה נדמה כי מעתה ישררו כללי המשמעת והסדר ביחסי הגרמנים עם היהודים.

לאחר ה"אנשלוס'' במרץ 1938 וסיפוחה של אוסטריה לגרמניה החלו פגיעות חסרות תקדים ביהודי וינה, מה שהוביל לגלי הגירה נוספים. במשך כל אותה שנה חלה הסלמה במדיניות האריזציה והחרמה כפויה של הרכוש היהודי נעשתה הן באוסטריה והן בגרמניה.

ביולי 1938 התכנסה בצרפת ועידת אוויאן, ועידה בין-לאומית בהשתתפות 32 מדינות. מטרתה המוצהרת הייתה למצוא פתרון שיקל את הגירתם של יהודי גרמניה ואוסטריה. בסופו של דבר, בפועל, אף אחת מן המדינות שהשתתפו בה לא הסכימה לפתוח את שעריה ולהגדיל את מכסות המהגרים עבור היהודים הפליטים.

מאורעות התשעה והעשרה בנובמבר 1938, המכונים ''ליל הבדולח'', היוו שיא בהידרדרות מצבם של יהודי גרמניה. במהלכם נהרסו בתי עסק ובתי כנסת, כמאה יהודים נרצחו ועשרות אלפים נשלחו למחנות ריכוז. ליל הבדולח והאירועים בעקבותיו הביאו לפגיעה אנושה במסגרת הקיום היהודית בגרמניה.

לקראת סוף שנות ה-30 ובעיקר למן המחצית השנייה של שנת 1938 הפכה הגירת היהודים מגרמניה ומאוסטריה למטרה ברורה של המדיניות הנאצית. משלב זה חלה עלייה ניכרת במספר היהודים העוזבים את גרמניה, והם הפכו ממהגרים לפליטים המגורשים מארצם.