בסוף מלחמת העולם השנייה והשואה, בשנים 1944 ו-1945, שחררו חיילים סובייטים, אנגלים ואמריקנים את שרידי יהודי אירופה ממחנות העבודה, הריכוז וההשמדה. יהודים, ובעיקר ילדים ובני נוער, שוחררו גם ממקומות מחבוא וממנזרים.

ביום הניצחון נערכו ברחבי אירופה חגיגות שמחה וניצחון. אך עבור היהודים, בא השחרור מאוחר מדי. מעבר לשמחת השחרור המיידית, הייתה זו ראשית ההכרה בגודל האסון והחורבן. החיים כפי שהם שהכירו אותם לפני המלחמה, לא היו קיימים עוד. יום השחרור היה עבורם תחילתו של מאמץ כמעט על-אנושי לאסוף שברי חיים ולהתחיל מחדש.

כוחם של רבים מן המשוחררים לא עמד להם לאחר שנות הסבל הארוכות. אלפים מהם מתו בימים הראשונים לשחרור מתשישות, מרעב, ממחלות ומאכילה מופרזת. עלפי הערכה, מתו כ-20 אלף אסירים יהודים בגרמניה בשבועות הראשונים שלאחר השחרור. מצבם הפיזי של אלו ששרדו היה ירוד ביותר, ורובם סבלו מתת-תזונה ומחוליים קשים כתוצאה מתנאי החיים בתקופת השואה.

הבדידות שמולה ניצבו הניצולים מייד עם השחרור הייתה קשה מנשוא. שנות המלחמה הקשות שעברו והניסיונות לשרוד ולהישאר בחיים הותירו מעט מקום למחשבה על גורל בני המשפחה ועל חייהם הקודמים. אך כעת, עם בוא השחרור, נאלצו הניצולים להכיר באובדן - אובדן הוריהם, בני זוגם, ילדיהם, בתיהם, עריהם, עולמם וזהותם.

הכרה זו העלתה והציפה בהם תחושות של ייאוש ואובדן, ולעיתים אף תחושת אשמה על שהם שרדו ואילו בני משפחותיהם נרצחו. רבים מהם נותרו בודדים בעולם, ללא משפחה וללא חברים. חלקם נותרו שריד אחרון לקהילתם, ללא כל אדם שהכיר אותם מחייהם הקודמים.

כבר עם שחרור השטחים המזרחיים על ידי הצבא הסובייטי בקיץ 1944 החלו יהודים לנדוד ממקום למקום בחיפוש אחר בני משפחתם, רכושם ובני קהילתם. השיבה הביתה הייתה ממושכת ומסובכת. באירופה של תום המלחמה שרר כאוס כללי. בדרכים חסרו אמצעי תחבורה בסיסיים וסדירים, והאלימות שלטה בחלק מהן. משהגיעו הניצולים למחוז חפצם, לא חיכה להם איש בדרך כלל. במקרים בודדים הסתובב עוד בן משפחה בין החורבות, אך היו אלה מקרים יוצאי דופן.

רבים גילו שמשפחותיהם נרצחו ובביתם גרים זרים. נוסף על כך, נתקלו חלק מן הניצולים בגילויי אנטישמיות, בעיקר במזרח אירופה. 350 יהודים נרצחו בפוגרומים שהתחוללו בערים ובעיירות ברחבי פולין עד סוף 1945. הידוע שבהם היה פוגרום קְיילְצֶה, שבו נרצחו 42 יהודים.

גם במערב אירופה נתקלו היהודים בקשיים רבים מצד שכניהם והגופים הבירוקרטים שטיפלו בעניינם. התקריות האנטישמיות והאווירה העוינת הובילו יהודים רבים להתארגן באופן ספונטני ליציאה ממזרח אירופה לכיוון גרמניה, אוסטריה ואיטליה. תחילתה של בריחה זו הייתה ספונטנית ואורגנה בידי ניצולי שואה, בעיקר פרטיזנים ולוחמים, במטרה לנסות ולהגיע לחופי הים התיכון ומשם לארץ-ישראל.

מעדויות רבות של ניצולים עולה כי לצד חוסר התכלית והייאוש, פיעמו בניצולים יצר חיים חזק ורצון עז להמשיך הלאה ולחזור לחיים תקינים, ואף למצוא משמעות חדשה לחייהם.

לרבים מן היהודים לא היה לאן ללכת או לחזור, והם לא התפנו ממחנות הריכוז. הם הפכו, על פי הגדרת בעלות הברית, לעקורים. וכך הפכו מחנות הריכוז למחנות עקורים. הניצולים, שעד לפני כמה שבועות היו אסירים במחנות אלו, מצאו את עצמם מתגוררים בהם כאנשים משוחררים.