גטו קובנה

ערב מלחמת העולם השנייה התגוררו בקובנה, בירתה הזמנית של ליטא העצמאית, כ-40 אלף יהודים, שהיוו רבע מאוכלוסיית העיר. קובנה נודעה בשנים אלו כמרכז רוחני ותרבותי של יהדות מזרח אירופה, והקהילה היהודית בה שגשגה – הוקמו בתי כנסת, בתי ספר, בית חולים יהודי, מוסדות ללימודי יהדות וישיבות, וּביניהן ישיבת סלובודקה; כמו כן, הוצאו לאור עיתונים ביידיש ובעברית, וארגונים ציוניים פרחו.

ב-15 ביוני 1940 כבשה וסיפחה ברית-המועצות את ליטא. הרשויות הסובייטיות החרימו מייד רכוש בבעלות יהודית, סגרו מוסדות יהודיים וחיסלו את רוב ארגוני התרבות והחברה. אלפי ליטאים ומאות יהודים גורשו לסיביר, שם נספו רובם.

ב–24 ביוני 1941, יומיים אחרי הפלישה הגרמנית לִברית–המועצות, במסגרת מבצע "ברברוסה'', כבשו הגרמנים את קובנה. אל העיר נכנסו כוחות ורמאכט, וכמה ימים לאחר מכן גם אחת מיחידות ההרג הניידות של הס"ס, איינזצגרוּפֶּהA . ליטאים רבים קיבלו בִּברכה את פני הגרמנים, שנתפסו כמשחררים מהשלטון הסובייטי המדכא, וקיוו לקבל את עצמאותם מחדש. מאות יהודים ברחו אל תוככי ברית-המועצות, שכן עוד טרם כניסת הגרמנים החלו קבוצות לאומניות-ליטאיות אנטי-סובייטיות לרצוח את יהודי העיר, שהואשמו בשיתוף פעולה עם הסובייטים. רציחות אלו נמשכו גם לאחר כניסת הגרמנים ובהכוונתם. בין ה - 22 ביוני ל-6 ביולי, נרצחוכ-1,000 יהודים ברחובות סלובודקה, פרוור של קובנה שבו התגוררו יהודים רבים. 6,000 יהודים שנעצרו באזורים אחרים בעיר הועברו ל''פורט השביעי'', חלק ממצודת קובנה, שם נרצחו.

ב-11 ביולי 1941 הוצא צו שקבע כי על כל היהודים בעיר ובפרבריה לעבור לגטו שיוקם בסלובודקה. כ-30,000 יהודים נדחקו בשטח, שעד כה הכיל כ-8,000 איש בלבד. ב-15 באוגוסט נסגר הגטו וגרמנים וליטאים שמרו עליו. הגטו, שחולק לגטו הגדול והגטו הקטן, היה מוזנח, ללא תשתיות, ובנוי מסככות עץ קטנות. היודנראט בגטו קובנה, ה"אֶלְטֶסְטֶנְרָט'', היו אחראיים על המשטרה היהודית ועל שירותים חיוניים כגון בריאות, מגורים וחיי דת. חלק מתושבי הגטו שולחו לעבודות כפייה באתרים שונים מחוצה לו, והאֶלְטֶסְטֶנְרָט הקים בתי מלאכה בגטו למי שלא היה יכול לצאת לעבודה. עם הזמן הם הפעילו בתי ספר, וגם כאשר נאסרה בהמשך פעילות חינוכית היא נמשכה במחתרת. נוסף על כך, הם ארגנו קונצרטים, הרצאות וערבי ספרות, ניהלו ארכיון מחתרתי לתיעוד חיי היומיום, ואף הגישו סיוע לחברי המחתרת שפעלו בגטו ושיצאו אל יערות הפרטיזנים.

סדרה של אקציות החלה מייד עם הכניסה לגטו. במהלך אחת מהן חוסל הגטו הקטן, ומרבית תושביו, כ-1,600 יהודים, נרצחו. אקציה נוספת, שנקראה ''האקציה הגדולה'', התקיימה ב – 28 באוקטובר 1941. במהלכה הועברו יותר מ-9,000יהודים מהגטו אל ה''פורט התשיעי'' במצודת קובנה ונרצחו.

בגטו נותרו כ – 17 אלף יהודים. המבוגרים חויבו בעבודות כפייה, בעיקר במתקנים צבאיים מחוץ לגטו. בתמורה לעבודה קיבלו העובדים מנות מזון דלות ביותר. להשלמת מחייתם מכרו התושבים את חפציהם שנותרו, ומצרכי מזון הוגנבו תוך כדי סיכון חיים אל הגטו. בפברואר 1942 הצטוו היהודים למסור לשלטונות את כל הספרים, דברי הדפוס וכתבי היד שברשותם, ובהמשך נסגרו בתי הכנסת וּבתי הספר, ומאות אנשים הועברו לגטו ריגה ולמחנות עבודה בליטא.

החל בקיץ 1943 הועברו מרבית תושבי הגטו למחנות אחרים, והגטו הפך, בהוראת היינריך הימלר, למחנה ריכוז. במרץ 1944 התקיימה אקציה גדולה שכונתה ''אקצית הילדים'', ובמסגרתה נרצחו כ – 1800 ילדים וקשישים, וגם רבים מאנשי המשטרה היהודית, שהואשמו בסיוע למחתרת בגטו. בשלב זה החלה המחתרת היהודית לשלוח אנשים ליערות סמוכים שהצטרפו לכוחות הפרטיזנים, וכ – 300 ילדים הוברחו אל מחוץ לגטו והוחבאו.

ביולי 1944, עם התקדמות הצבא האדום, נותרו כ – 10,000 יהודים בגטו. השלטונות הגרמניים החלו בהעברת היהודים שנותרו למחנות הריכוז דכאו ושטוטהוף בגרמניה. חלקם התחבאו במבנים תת קרקעיים שהוכנו מראש, וחלקם נספו תוך כדי ניסיונות הגרמנים להוציאם משם.

הצבא האדום שחרר את קובנה באחד באוגוסט 1944. רק כ-3,000 מיהודי קובנה שרדו את השואה.