צפוא–

בשנות ה-30 היוותה צפון אפריקה את אחד המרכזים היהודיים הגדולים בעולם המוסלמי. במהלך המאה ה-19 ותחילת המאה ה-20 השתלטו צרפת ואיטליה על ארצות צפון אפריקה, והן הפכו לקולוניות (מפה). צרפת כבשה את אלג'יריה ב-1830, את תוניסיה ב-1881 ואת מרוקו בשנת 1912, ואילו האיטלקים כבשו את לוב בשנת 1911. לכיבושים אלו הייתה השפעה מכרעת על גורלם של יהודי צפון אפריקה במהלך מלחמת העולם השנייה.

עם פרוץ המלחמה בספטמבר1939 ובעקבות פלישת צבא גרמניה לפולין הכריזו צרפת ובריטניה מלחמה על גרמניה. במאי 1940 נכבשה צרפת על ידי הגרמנים וחולקה לשני אזורים (מפה) - בחלק הצפוני שלטו הגרמנים, והחלק הדרומי נמסר לממשלה בראשותו של פיליפ פטן, והיא קבעה את הבירה בעיר וישי. הקולוניות של צרפת בצפון אפריקה – מרוקו, אלג'יריה ותוניסיה - נכללו תחת וישי. משטר וישי, שתמך במדיניות גרמניה, יזם חקיקה שפגעה בזכויות הזרים והיהודים, הן בצרפת עצמה והן בקולוניות בצפון אפריקה. החוקים יושמו בצורה שונה בכל אחת מן הארצות בשל הבדלים משפטיים ומדיניים, עמדות הממשל הצרפתי המקומי כלפי היהודים והתערבות ההנהגה המוסלמית.

אלג'יריה הייתה הראשונה שבה החלו ליישם את חוקי וישי. מייד עם פרסום החוקים בצרפת, באוקטובר 1940, פורסם באלג'יריה חוק מעמד היהודים, חוק שפגע בכל תחומי החיים - המשפטי, הכלכלי, החינוכי והארגוני. מאזרחי מדינה במשך 70 שנה, על פי צו כרמייה משנת 1870, הם הפכו למשוללי זכויות. נוסף על כך, המינהל הצרפתי באלג'יריה היה נאמן למשטר וישי, ודאג לקיים את הצווים במלואם.

גם יהודי מרוקו נפגעו מחוקי וישי. תקנות שונות שהתפרסמו החל באוקטובר 1940, גרמו לפיטוריהם של עובדי ממשלה, מורים ועורכי דין, ומצבם הכלכלי של חלקם נפגע גם כן. במהלך שנות המלחמה היוותה מרוקו מעבר להמוני פליטים, בעיקר יהודים, שברחו מאירופה. רובם התיישבו בערי נמל כמו טנגי'ר או קזבלנקה. חלקם היו בעלי אשרות שהייה זמניות במרוקו, אבל אלפים מהם נשלחו למחנות מעצר. הקהילה היהודית המקומית סייעה להם בהסדרת מעמדם המשפטי ובמציאת מקומות מגורים ועבודה.

אף בתוניסיה החלו לצאת חוקים שהגבילו את חיי היהודים ושללו חלק גדול מזכויותיהם המשפטיות, האזרחיות והכלכליות. כך, לדוגמה, פורסם בנובמבר 1940 החוק לקביעת מעמדם של היהודים.

בנובמבר 1942 פלשו בנות הברית לחופי אלג'יריה ומרוקו במסגרת "מבצע לפיד", והן שוחררו משלטון ישיר של וישי; אך בפועל, אנשי משטר וישי לשעבר המשיכו לנהל מדינות אלו, ורק במרץ 1943 בוטלו החוקים האנטי-יהודיים.

החל בנובמבר 1942 ובמשך חצי שנה שלטו הגרמנים בתוניסיה. יהודי תוניסיה היו היחידים מבין כל יהודי צפון אפריקה שהיו תחת כיבוש נאצי ישיר. הפגיעה בקהילה הייתה קשה – התבצעו מעצרים של ראשי הקהילה היהודית, ויהודים נשלחו לעבודות כפייה ולמחנות עבודה. נוסף על כך, סבלו היהודים מהפצצות יומיומיות, מקנסות כבדים ומהחרמת הרכוש, ואף נאלצו לענוד טלאי צהוב בחלק מן המקומות.

גם גורל יהודי לוב בתקופת המלחמה נבע מן השלטון הקולוניאלי. יהודי לוב, שברובם היו נתינים איטלקים, חיו תחת שלטונו הפשיסטי של בניטו מוסוליני עוד משנת 1922. בשנת 1938 יצאו לפועל חוקי הגזע האיטלקיים, שהוחלו בחלקם גם על יהודי לוב והגבילו את צעדיהם. בעקבות כניסת איטליה למלחמה ביוני 1940, לצידה של גרמניה, הורע מצבם - מהלכי המלחמה באזור השפיעו רבות על החקיקה ועל הפעילות האנטי-יהודית הפשיסטית. הן הגבילו את היהודים מבחינה כלכליתומשפטית, והם אף סבלו מהתנכלויות אלימות מצד הפשסיטים. נוסף על כך, סבלו יהודי לוב מהפצצות ואף נשלחו לעבודות כפייה במחנות סידי-עזאז ובּּקבּוּּק. כ-2,600 יהודים מאזור קירנאיקָה שבלוב גורשו למחנה ההסגר ג'אדוׄ, שהוקם בסמוך. התזונה הלקויה, הצפיפות הרבה ותנאי התברואה והאקלים הקשים גרמו למגפות. במקביל גורשו חלק מיהודי לוב לתוניסיה ולאיטליה, ומשם למחנות הריכוז אינסברוּק שבאוסטריה וברגן-בלזן שבגרמניה. לפי הערכות המחקר, בלוב נספו במשך המלחמה יותר מ-700 יהודים, שהיוו כשניים וחציאחוזים מכלל אוכלוסיית היהודים בארץ זו.

כאמור, בנובמבר 1942 שוחררו אלג'יריה ומרוקו מידי משטר וישי. בינואר 1943 שוחררה לוב על ידי הבריטים, ובשבעה במאי של אותה שנה שחררו בעלות הברית את תוניסיה מידי הגרמנים.