**גטו לודז' -**

ערב מלחמת העולם השנייה הייתה לודז' העיר השנייה בגודלה בפולין, וחיו בה 233 (מאתים שלושים ו·שלושה ) אלף יהודים, כשליש מאוכלוסייתה של העיר. בשמונה בספטמבר 1939 כבשו הגרמנים את לודז'. מייד החלו מעשי אלימות וטרור נגד יהודי העיר - רבים נעצרו ונלקחו לעבודת כפייה, ואף סבלו מהתעללות ומהשפלה. נוסף על כך, פרסמו הגרמנים שורת צווים שהרסו את בסיס הקיום הכלכלי והחברתי של יהודי העיר.

ב-17 בספטמבר פלשה ברית-המועצות לפולין. בהתאם להסכם ריבנטרוב-מולוטוב חולקה פולין בין גרמניה לברית-המועצות (לשים מפה). חלקה המערבי, הוורטלנד, סופח לרייך, ואליו סופחה לודז' בשמונה בנובמבר ושמה הוסב ללליצמנשטט.

באחד במאי 1940 הוקם הגטו ברחובות העניים ביותר של העיר. שטחו היה כארבעה ק"מ רבועים ובו חיו בצפיפות נוראה כ-160 אלף בני אדם. בתי הגטו היו ברובם בתי עץ רעועים שהכילו מספר קטן של דירות, ללא מערכת ביוב, גז ומים זורמים. עוד לפני הכניסה לגטו מינו השלטונות הגרמניים יודנראט, בראשות מרדכי חיים רומקובסקי, שהפך לאחר מכן לראש היודנראט בגטו.

הקושי הגדול ביותר היה הרעב. בניגוד לגטאות אחרים, היה גטו לודז' סגור הרמטית ומנותק משאר חלקי העיר, ולא היה ניתן להבריח אליו מזון. היהודים היו תלויים תלות מוחלטת בגרמנים, שסיפקו במכוון כמות מזערית של מצרכים.

הצפיפות, הרעב ותנאי התברואה הירודים בגטו גרמו למחלות ולמגפות. כ-44 (ארבעים וארבעה) אלף יהודים, כ-21 אחוזים מכלל תושבי הגטו, מתו במשך ארבע שנות קיומו.

בגטו התנהלה פעילות פנים-קהילתית ענפה - הוקמו מטבחי תמחוי, אורגנו פעולות סעד ותרבות, פעלו תנועות נוער, והתקיימו בחשאי לימודים, הרצאות, ואפילו ספריות. בשל היותו גטו סגור ומבודד, והראשון בפולין הכבושה שממנו נשלחו יהודים להשמדה, לא ידעו תושביו על ההשמדה ולא התארגנו למרד. נוסף על כך , מדיניותו של רומקובסקי מנעה כמעט כל אפשרות להקמת מחתרת; לכן לא הפכו תנועות הנוער לתנועות מרי, כפי שקרה בגטאות אחרים.

על היהודים בגטו היה לממן את הוצאות המחייה שלהם ושל המינהל הגרמני, שבראשו עמד הנס ביבוב. בתוך תקופה קצרה הפך ביבוב את הגטו למקור רווחים לעצמו ולשורת פקידים באמצעות הקמת מפעלי ייצור בגטו - "הרזורטים". בתוך שנה הוקמו 117 מפעלים שסיפקו עד 1942 את רוב צורכי הצבא באזור, ושהניבו רווחים של יותר מ-350 מיליון מרקים גרמניים במשך כל תקופת קיום הגטו. רומקובסקי עודד את פעילות הרזורטים מתוך אמונה שיצרנות תבטיח את המשך קיום הגטו.

העבודה ברזורטים הייתה קשה מאוד, אך חופש הפעולה היחסי שהיה לרומקובסקי בעניינים פנימיים יצר אשליית שגרה. היהודים האמינו שעל אף הקשיים הם יצליחו להחזיק מעמד, ולכן נשלחו גם ילדים קטנים לעבודה.

בתחילת ינואר החלו השילוחים מן הגטו למחנה ההשמדה חלמנו. עד מאי 1942 נרצחו במשאיות גז בחלמנו 55 אלף יהודים.

הגירוש הטראומטי ביותר, ה**שְׁפֵּרָה**, נעשה בספטמבר 1942: ביבוב הודיע לרומקובסקי על גירוש עשרים אלף קשישים בני 65ומעלה, ילדים עד גיל עשר וחולים, ונתנו לו אפשרות לארגן את הגירוש. רומקובסקי קיווה להצליח להציל כמה שיותר אנשים ולהמשיך לקיים את הגטו. בנאומו המפורסם אמר: *"[...]אני מוכרח לבצע את הניתוח הקשה השותת דם, אני מוכרח לקטוע איברים בכדי להציל את הגוף! אני מוכרח ליטול ילדים [...]"*

בחמישה בספטמבר 1942 הוטל עוצר כללי על הגטו. ה-Gehsperre (גשפרה) והמשטרה היהודית החלו בפינוי. בשבעה בספטמבר נכנסו הגרמנים לגטו כי קצב הגירושים לא השביע את רצונם. הם ערכו סלקציה בלי להתחשב ברשימות, בתעודות או בגיל הנידונים. במהלך האקציה, במשך שבוע, רצחו הגרמנים מאות בני אדם וגירשו לחלמנו 15,685 בני אדם, כשליש מהם ילדים עד גיל 15. רוב המגורשים היו דווקא בני 16עד 55,כלומר אנשים בגיל העבודה, ולא כפי שהבטיח רומקובסקי. במהלך שנת 1942 גורשו כ-70 אלף אנשים להשמדה בחלמנו.